open-index/open-wikipedia-markdown huggingface dataset:
לוי רבינוביץ

הרב **לוי הכהן רבינוביץ** (כ"ד בתמוז תר"פ, יולי 1920 - ב' באדר תשע"ה, 21 בפברואר 2015) היה רב חרדי-ירושלמי. מחבר סדרת הספרים **מעדני השולחן**.

## ביוגרפיה
נולד בצפת לרב גמליאל, שהיה ראש ישיבה בקישינב, חסיד של המגיד מטריסק והרב דוד משה מצ'ורטקוב, שקיבל את פסקיו. שם המשפחה היה במקורו רפפורט, בעלי ייחוס לש"ך, אך הוא הוחלף עקב פחד מגיוס לצבא הרוסי. לפני מלחמת העולם הראשונה עלה הרב גמליאל לארץ ישראל והתיישב בצפת, באמרו שהוא חושש מאסון שמגיע לאירופה.

התייתם בילדותו מאביו ובהמשך גם מאמו. הרב משה קליערס שלחו לבית היתומים דיסקין. הוא למד אצל הרב ישראל לב, הרב חיים יוסף קרויזר, הרב מרדכי יהושע קרויזר והרב צבי קופשיץ. לאחר מכן למד בישיבת תורה ויראה, אצל הרב בנימין שיקוביצקי והרב אליהו זלוטניק.

נישא למיכלא איטה בתו של הרב יחיאל מאיר זילבר, ראש חברה קדישא חסידים. התגורר בבתי נייטין. לאחר נישואיו היה מלמד בתלמוד תורה "תורה ויראה", ובערב למד בכולל ערב של הרב שלמה מזוויהל, בראשות הרב משה וובר, ב"רומנישע שול" ברחוב מאה שערים. הוא התקרב לרב שמשון אהרן פולנסקי, "הרב מטפליק, וקיבל ממנו סמיכה.

חיבר את סדרת הספרים "מעדני השולחן" על שולחן ערוך יורה דעה. הסדרה קיבלה את הסכמת הרב משה פיינשטיין, הרב שלמה זלמן אוירבך, הרב שך ועוד. בחייו יצאו 4 כרכים בסדרה. בצוואתו מינה את בנו הרב אלחנן יעקב להוציא את שאר החלקים. בנוסף הוציא גם "שו"ת מעדני מלכים" ובו ביאורים על פסקיו במעדני השולחן.

בשנת תשנ"ז התאלמן ונישא בשנית לחנה הענא בת אחיינו הרב דוד בטלמן. נפטר בצהרי שבת תרומה תשע"ה. הספידוהו הרב יצחק טוביה וייס, הרב משה שטרנבוך, האדמו"ר מתולדות אהרן, הרב יהודה פישר ועוד, ונקבר בהר המנוחות בירושלים.

## משפחתו
* הרב גמליאל, מראשי ישיבת שער השמים וראש קהילת "שבתי בבית ה'",
* הרב אלחנן יעקב דוד, מחבר הספרים "מועדי קדשך" ו"עקבי דוד".
מחתניו: הרב אברהם עקשטיין, הרב שמעון יוסף זלצמן נשיא מוסדות חורב, הרב שלמה מן מחבר הספרים "וזאת התורה" ו"טוב להודות" והרב שמואל שמחה הכהן רוזנפלד שהיה מגיד שיעור בכולל "שבתי" בראשות גיסו הרב גמליאל.

## לקריאה נוספת
*הרב אלחנן יעקב דוד רבינוביץ, **עובדות דרבי לוי**, טבת תשע"ז

## קישורים חיצוניים
* 
* 
* 

## הערות שוליים

קטגוריה:אנשי היישוב ילידי הארץ
קטגוריה:מחברי ספרי הלכה
קטגוריה:רבנים ירושלמים
קטגוריה:יהודים הקבורים בהר המנוחות
קטגוריה:ישראלים שנולדו ב-1920
קטגוריה:ישראלים שנפטרו ב-2015
ליאון רייך

**ליאון רייך** (11 ביוני 1879, דרוהוביץ', לפי נתונים אחרים נולד בלבוב – 1 בדצמבר 1929, ורשה) היה מנהיגה של התנועה הציונית במזרח גליציה ואחד ממנהיגיה של הפוליטיקה היהודית בפולין.

## ביוגרפיה
הוא סיים לימודי משפטים באוניברסיטת לבוב, במשך שנתיים למד מדעי המדינה בפריז. במהלך מלחמת העולם הראשונה שירת במחלקה המשפטית של הצבא האוסטרו-הונגרי.

הוא הצטרף אל התנועה הציונית ב-1897. בזמן לימודיו בלבוב הוא ייסד ארגון של סטודנטים ציונים הראשון בגליציה בשם "אמונה". לאחר חזרתו מפריז ללבוב הוא עמד בראש התנועה הציונית בגליציה, בין 1907–1914 הוא היה עורך ראשי של שבועון "וסחוד" (בפולנית: Wschód), ביטאונם של ציוני גליציה בשפה הפולנית. הוא השתתף במספר קונגרסים ציונים (כחלק מציונים כלליים), וב-1913 הוא נבחר לוועד המנהל של ההסתדרות הציונית. הוא היה מנהיגה של התנועה הציונית של מזרח גליציה בין השנים 1920–1929.

הוא ניסה להיבחר לפרלמנט האוסטרו-הונגרי ב-1911, אך ללא הצלחה. לאחר פירוקה של האימפריה האוסטרו-הונגרית הוא נבחר ליושב ראש של הוועד הלאומי היהודי של מזרח גליציה. בזמן מלחמת פולין-אוקראינה הוא נאסר על ידי השלטון הפולני ושוחרר אחר השתדלותם של נחום סוקולוב, יוזף פילסודסקי ואישים אחרים. רייך היה אחד המנהיגים היהודים שפעלו למען מתן זכויות אזרחיות ופוליטיות ליהודי פולין. ב-1919 הוא השתתף עם מספר נציגי יהדות פולין בוועד המשלחות היהודיות בוועידת ורסאי.

ב-1922 נבחר רייך לסיים הפולני מטעם אזור הבחירה של העיר לבוב, בה היה חבר עד מותו. בשנים 1924–1926 היה יושב ראש המועדון היהודי ("'קולו") בסיים.

ביולי 1925 רייך יחד עם יהושע טהון הגיעו להסכם אוגודה עם ממשלת פולין לפיו נבחרי הציבור היהודים יתמכו בפעולותיה של הממשלה ובתמורה יזכו יהודי פולין לזכויות נוספות. הסכם זה זכה לביקורות הן מקרב הציבור היהודי, והן מצד הלאומנים היהודים.

ב-1934 הוצאו עצמותיו של רייך מקברן ונטמנו מחדש בתל אביב.

## לקריאה נוספת
*משה לנדא, **מיעוט לאומי לוחם מאבק יהודי פולין 1928-1918**, מרכז זלמן שזר, 1986

## קישורים חיצוניים

* 
* אנטוני פולונסקי, 
* הספרייה היהודית הווירטואלית 
* ביוגרפיה של ליאון רייך 
* 

## הערות שוליים

קטגוריה:יהודים גליציאנים
קטגוריה:בוגרי אוניברסיטת לבוב
קטגוריה:יהודים חברי הסיים הפולני
קטגוריה:פעילים ציונים בפולין
קטגוריה:יהודים בצבא האוסטרו-הונגרי במלחמת העולם הראשונה
קטגוריה:אישים שהועלו לקבורה בשנית בארץ ישראל
קטגוריה:אישים שהשתתפו בוועידות הקונגרס הציוני העולמי
קטגוריה:אישים הקבורים בבית הקברות טרומפלדור
קטגוריה:פולנים שנולדו ב-1879
קטגוריה:פולנים שנפטרו ב-1929
משה מילנר

**משה מיכאל מילנר** (ברוסית: **Моше Михаэль (Михаил Арнольдович) Мильнер**; 1886 – 1953, לנינגרד) היה מלחין ומנצח יהודי רוסי, המלחין והמנצח של האופרה הראשונה ביידיש בברית המועצות "די הימלן ברענען" (השמים בוערים).

## קורות חיים
מילנר נולד ברקיטנויה שבפלך קייב והתייתם בגיל צעיר מאוד. מגיל 10 שר במקהלת חזן, ומאוחר יותר שר במקהלת בית הכנסת הכוראלי של ברודסקי. הוא החל ללמוד לנגן על פסנתר בסיוע הכספי של משפחת ברודסקי. היה חבר באגודה למוזיקה עממית יהודית שהוקמה ב-1908 ופעלה בבירה סנקט פטרבורג; בין היצירות הראשונות שפורסמו על ידי האגודה הייתה יצירתו של מילנר "ביים רבן נו מלווה מלכה". הוא ניצח על תזמורת האגודה (1911–1923) ועל המקהלה של בית הכנסת הגדול של סנקט פטרבורג (1912–1919). בין השנים 1924–1925 היה ראש המחלקה המוזיקלית של התיאטרון היהודי הממלכתי.

הוא הושפע רבות ממודסט מוסורגסקי וממוזיקה יהודית.

## קישורים חיצוניים

* 

## הערות שוליים

קטגוריה:מלחינים יהודים רוסים
קטגוריה:מנצחים יהודים רוסים
קטגוריה:מלחיני אופרה יהודים
קטגוריה:מנצחי אופרה
קטגוריה:רוסים שנולדו ב-1886
קטגוריה:רוסים שנפטרו ב-1953
קאלוש

**קאלוש** (באוקראינית: **Калуш**; בפולנית: **Kałusz**; ביידיש: **קאליש**) היא עיר במחוז איוואנו-פרנקיבסק, אוקראינה, בה התקיימה עד השואה קהילה יהודית גדולה.

## תולדות היישוב
האזכור הראשון של העיר הוא משנת 1437, אז הייתה חלק מממלכת פולין. בשנת 1549 קיבל היישוב זכויות עיר. כבר אז העיר הפכה למרכז לתעשייה כימית, כאשר אחד המוצרים העיקריים שיוצרו בה היה חנקה.

בשנת 1595, כשהיו בעיר מ-55 בתים, היא נבזזה בידי טטרים מחצי האי קרים. בשנת 1672 נערך בעיר קרב בין צבאו של יאן סובייסקי לטטרים, ושלוש שנים מאוחר יותר נערך בה קרב נוסף, בין הפולנים לטורקים. בשנת 1772, בזמן חלוקת פולין הראשונה, עברה קאלוש לידיה של האימפריה האוסטרו-הונגרית, ונשארה בשליטתה עד 1918, אז עברה לידיה של הרפובליקה הפולנית השנייה.

בשנת 1939 העיר נכבשה על ידי הצבא האדום, ועברה לידיה של ברית המועצות. בין 1941–1944 הייתה העיר תחת כיבוש גרמני, ולאחר מכן חזרה לידיה של ברית המועצות. לאחר התפרקות ברית המועצות, העיר נכללה בשטח אוקראינה.

## יהודי קאלוש
יהודים נזכרים בקאלוש מאמצע המאה ה-16. אחד מרבני העיר הבולטים היה רבי יעקב לורברבוים, המפורסם בשם ספרו "נתיבות המשפט". גם רעו רבי אריה לייב הלר, המפורסם בשם ספרו "קצות החושן", נולד בעיר. כמו כן, בעיר נוסדה חסידות קאליש ממשפחת שושלת פרמישלאן.

בין מלחמות העולם נמנו בעיר כ-4,000 יהודים, מתוך כ-6,600 תושבים, והתקיימו בה פעילות ציונית ענפה, ומוסדות דת, חינוך ותרבות יהודיים. פעילות זו נאסרה עם כיבוש האזור בידי הסובייטים בספטמבר 1939.

### בשואה
עם כיבוש העיר בידי הגרמנים, ב-2 ביולי 1941, הוטלו על יהודיה גזירות שונות, ובהן חובת ענידת סרט זרוע וחובת ביצוע עבודות כפייה, במסגרתן התעללו השוטרים האוקראינים ביהודים, ואף ביצעו בהם מעשי רצח.

באוגוסט 1941 נרצחו כ-380 יהודים משכילים מהעיר. בחודש שלאחר מכן רוכזו בעיר יהודים מיישובי הסביבה, תוך שרבים מהם נרצחו בדרך בידי איכרים אוקראינים. באוקטובר 1941 נרצחו כמה מאות יהודים מהעיר ביער סמוך, ובמרץ-אפריל 1942 נרצחו יהודים נוספים רבים מהעיר בשטח בית העלמין היהודי המקומי וביערות הסביבה.

באביב 1942 רוכזו יהודי העיר ויישובי סביבתה בגטו שהוקם בה, אשר מספר יושביו הגיע לכ-5,600 איש. רבים מהם מתו כתוצאה מרעב וממגפות.
 
בין ה-15 ל-17 בספטמבר 1942 נערכה בגטו שבעיר אקציה גדולה, בה שולחו רוב יושביו לסטניסלבוב, ונרצחו שם. עד תחילת נובמבר 1942 חוסל סופית גטו קאלוש.

מכ-4,000 יהודי קאלוש שרדו את השואה מספר מצומצם של יהודים, ואלו לא שבו להשתקע בה.

## ערים תאומות
* 
* 

## קישורים חיצוניים

* ספר יזכור לקהילת קאלוש, בספריית העיר ניו יורק
* קאלוש באתר מרכז מורשת יהדות פולין
* 
* 
* 
* 
* 

קטגוריה:מחוז איוואנו-פרנקיבסק: ערים
קטגוריה:גליציה
קטגוריה:קהילות יהודיות באוקראינה
קטגוריה:שואת יהודי אוקראינה
קטגוריה:קהילות יהודיות שהושמדו בשואה
קטגוריה:יישובים שהוקמו במאה ה-15
פעימת לב (מחשבים)

**פעימת לב** (באנגלית: **Heartbeat**), הוא מושג המשמש במערכות מחשוב, המתאר אות מחזורי המיוצר על ידי חומרה או תוכנה אשר משמש מחוון לתקינותה או כדי לסנכרן את פעולתה עם רכיבים אחרים במערכת מורכבת.

בדרך כלל פעימת לב נשלחת בין שתי מכונות במרווח קבוע; במרווח אופייני של מספר שניות. במצב בו לא נקלטת פעימת לב במשך מרווח מרבי, בדרך כלל כפולה קטנה יחסית של מרווח בין שתי פעימות (זמן המחזור), המערכת השולחת תיחשב כתקולה.

פרצת האבטחה "Heartbleed" אשר נתגלתה במנגנון פעימת הלב של הפרוטוקול הנפוץ OpenSSL, פורסמה באפריל 2014.

## פרוטוקול
פרוטוקול המממש פעימת לב משמש בדרך כלל בניטור זמינות של משאב מערכת, כגון כתובת IP. כאשר פעימת לב מתחילה במכונה מסוימת, יחל תהליך קביעה ברשת פעימת הלב, מי מנהל את המשאב.

ברשתות עם יותר משתי פעימות לב, יש לקחת בחשבון מצבים בהם המערכת מתחלקת לשתיים או יותר תת-מערכות על ידי ניתוק אחד או יותר ברשת, במצב זה כל משאב בתת-מערכת עדיין יכול לתקשר עם חבריו אך לא עם משאבים בתת-מערכת שנותקה. אולם אז חשוב שכל משאב ינוהל על ידי רכיב אחד ולא אחד לכל תת-מערכת.

לאור העובדה שפעימת לב משמשת לחיווי בריאות המערכת, חשוב שהפרוטוקול והרשת עליה הוא מועבר יהיו אמינים ככל שניתן. תופעה של משאב שנחשב כתקול בשל תקלה "מדומה" שנוצרה כתוצאה מבעיות רשת המונעות מעבר יציב של פעימות לב, תהווה בעיה. 

## קישורים חיצוניים

קטגוריה:תקשורת מחשבים
צלב חיל האוויר (ארצות הברית)

**צלב חיל האוויר** (באנגלית: **Air Force Cross**) הוא העיטור השני בחשיבותו המוענק למשרתים בחיל האוויר של ארצות הברית והוא מוענק עבור גבורה יוצאת דופן בקרב או בפעולה במהלך שירותם. העיטור ניתן כאשר הפעולה אינה מצדיקה את מדליית הכבוד. העיטור נוסד בשנת 1960 והוא חולק מאז 193 פעמים. העיטור מוענק על ידי מזכיר חיל האוויר של ארצות הברית בשם נשיא ארצות הברית.

## קריטריונים
קריטריונים להענקת העיטור:

צלב חיל האוויר יוענק ליחידים אשר במהלך שירותם בחיל האוויר התבלטו במעשה גבורה עילאי אשר אינו מצדיק הענקת מדליית הכבוד. מעשה גבורה זה:

# התבצע במהלך פעולה נגד אויב ארצות הברית;
# התבצע במהלך מבצע צבאי בו הייתה התקלות עם כוח אויב; או
# התבצע בעת שירות בכוחות זרים ידידותיים המעורבים בעימות מזוין שבו ארצות הברית אינה צד לוחם.

## תיאור
העיטור מורכב מצלב ארד עם גימור מבריק. במרכז העיטור יש עיטם לבן-ראש מסמל ארצות הברית, על רקע ענן. העיטור מקושט בזר עלי דפנה ירוקים שקצותיהם זהובים. צידו האחורי של העיטור ריק ומתאים לחריתה.

## מקבלי העיטורים
סך הכל הוענקו 193 עיטורים ל-188 יחידים. העיטור הראשון הוענק לרודולף אנדרסון לאחר מותו. אנדרסון היה טייס מטוס הריגול לוקהיד U-2 שהופל במהלך משבר הטילים בקובה.

להלן התפלגות העיטורים על פי מערכה או פעולה:

*משבר הטילים בקובה (1962) - 1
*מלחמת וייטנאם (1956-1975) - 183
*מלחמת המפרץ (1991) - 2
*קרב מוגדישו (1993) - 1
*מלחמת אפגניסטן (2001-2014) - 6

## קישורים חיצוניים

*סעיף 8742, צלב חיל האוויר פרק 857 בספר החוקים של הקונגרס מס' 10
## הערות שוליים

קטגוריה:ארצות הברית: עיטורים
קטגוריה:חיל האוויר של ארצות הברית
לוטננט גנרל

**לוטננט גנרל** (באנגלית: **Lieutenant general**; בגרמנית: **Generalleutnant**, גנרל-לויטננט; ברוסית: **Генерал-лейтенант**, גנרל-לייטננט; בערבית: **فريق**, פריק; סימול נאט"ו: **OF-8**) היא דרגה צבאית בכירה, מקבילה לדרגת רב-אלוף בצה"ל.

## דרגות מקבילות בצבאות שונים
בצבאות חבר העמים הבריטי וארצות הברית לוטננט גנרל הוא קצין ("גנרל שלושה כוכבים") הנמצא בין דרגת מייג'ור גנרל (הנמוכה ממנה) לדרגת גנרל (הבכירה ממנה). בדרך כלל בצבאות אלה זוהי דרגתו של מפקד גיס (קורפוס) או פיקוד.

בצבא צרפת הדרגה המקבילה, Général de corps d'armée, היא מינוי בכיר במטה הכללי.

במספר מדינות (בהן ישראל) זוהי הדרגה הגבוהה ביותר בפועל.

## סימולי הדרגה בצבאות שונים

IDF rav aluf.svg|צה"ל - רב אלוף
Australian Army OF-8.svg|צבא אוסטרליה
Sepahbod.png|צבא איראן - سپهبد
US Air Force O9 shoulderboard.svg|חיל האוויר של ארצות הברית
British Army OF-8.svg|הצבא הבריטי - Lieutenant general
331-Generalleutnant.png|הצבא הגרמני - גנרל-לויטננט
Army-GRE-OF-08.svg|צבא יוון - Αντιστράτηγος
EgyptianArmyInsignia-LieutenantGeneral.svg|צבא מצרים - فريق
Kenraaliluutnantti_kauluslaatta.svg|פינלנד - Kenraaliluutnantti / generallöjtnant
RAF A F7LtGen after2010.png|צבא הפדרציה הרוסית - Генерал-лейтенант
Army-FRA-OF-08.svg|צבא צרפת - Général de corps d'armée.
Army-POL-OF-08.svg|צבא פולין - generał broni
CzArmy 2011 OF8-Generalporucik shoulder.svg |צבא צ'כיה - Generálporučík
3ej.png|הכוחות המזוינים של ספרד - Teniente general


## ראו גם
* מרשל אוויר - דרגה מקבילה במספר חילות אוויר בעולם

## קישורים חיצוניים

* הגדרה באתר צבא ארצות הברית

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:דרגות גנרל
Heartbeat

**Heartbeat** היא סדרת דרמה בריטית ששודרה במקור ברשת ITV בין השנים 1992 עד 2010, המבוססת על סדרת הרומנים "Constable" מאת ניקולאס ריאה. הסדרה הופקה בתחילה על ידי חברת ההפקה Yorkshire Television ובהמשך על ידי חברת ההפקה ITV Studios.

הסדרה זכתה לאורך השנים להצלחה עצומה ובשיא הפופולריות שלה צפו בסדרה באופן קבוע מעל ל-10 מיליון צופים. הצלחתה של הסדרה הובילה בהמשך גם להפקתה של סדרת הספין-אוף "The Royal".

## תקציר העלילה
עלילת הסדרה מתרחשת במהלך שנות ה-60 של המאה ה-20, ועוקבת אחר חייהם של תושבי הכפר הבדיוני איידספילד, הממוקם במחוז יורקשייר שבאנגליה, ובשוטרים המקומיים של הכפר. רוב הפרקים מכילים סיפורים נפרדים אשר מצטלבים זה עם זה. חלק מהפרקים מתמקדים בתקרית מרכזית אחת.

## הדמויות הראשיות
* **ניק רואן** (מגולם על ידי ניק ברי) - הגיבור המקורי בסדרה אשר הוא שוטר צעיר ומסור.
* **קייט רואן** (מגולמת על ידי ניב קיוזאק) - אשתו של ניק, אשר עובדת כרופאה בכפר.
* **אוסקר בלייקטון** (מגולם על ידי דרק פאולדס) - שוטר מקומי.
* **מייק בראדלי** (מגולם על ידי ג'ייסון דור) - מחליף בהמשך הסדרה את ניק.
* **ג'ינה וורד** (מגולמת על ידי טרישה פנרוז) - הברמנית בפאב המקומי.
* **קלוד ג'רמיה גרינגראס** (מגולם על ידי ביל מיינרד) - צייד חביב.

## קישורים חיצוניים

קטגוריה:ITV: תוכניות וסדרות
קטגוריה:סדרות טלוויזיה בריטיות שעלו לשידור בשנות ה-1990
תשלום לפי פעולה

**תשלום לפי פעולה** (PPA, pay per action) או **עלות לפעולה** (CPA, cost per action) הוא מודל תשלום מקובל בפרסום מקוון שבו משלם המפרסם תמורת פעולה מוגדרת: חשיפה (impression), לחיצה, קנייה, הורדת קובץ, שליחת פרטים או הירשמות לשירות או לרשימת תפוצה וכדומה. כמספר, העלות לפעולה היא המחיר שמשלם המפרסם לאתר המציג את הפרסומת תמורת כל השלמה של הפעולה המבוקשת. CPA הוא גם קיצור של cost per acquisition — ביטוי המתייחס לסוג הפעולה שעבורה משלם המפרסם, שלעיתים קרובות היא רכישה של דבר מה.

הפעולה המבוקשת היא בדרך כלל מקוונת, דרך האינטרנט, אך יכולה להיות גם בצורות אחרות, כגון שיחת טלפון. כדי לדעת מתי זכאי האתר המפנה לתשלום מן המפרסם נחוצים אמצעים למעקב אחר הפעולות. כאשר כל הפעולות מקוונות משתמשים באמצעים כגון עוגיות (cookies) כדי לזהות את המשתמש שעושה את הפעולה כאותו המשתמש שנחשף לפרסומת. כדי לעקוב אחר פעולות בלתי מקוונות הנעשות בעקבות פרסום מקוון ניתן להשתמש באמצעים אחרים. שיטה מקובלת היא מתן הטבה באתר אינטרנט שהמשתמש צריך לספקו לגורם המפרסם כדי לקבל הטבה כלשהי. שיטה אחרת היא שימוש במספר טלפון מיוחד הניתן רק למי שנחשפים לפרסומת, כך שביצוע שיחה אליו יכולה להיספר כפעולה המזכה את הגורם המפנה בתשלום.

המונח eCPA הוא כינוי למדד לאפקטיביות של פרסום בשיטת CPA ומבטא את ההבדל בין עלויות הפרסום בשיטת CPA לבין עלות פרסום בשיטה אחרת כגון תשלום לפי לחיצה (CPC).

קטגוריה:פרסום באינטרנט
תשלום לפי תשומת לב

בפרסום מקוון, **תשלום לפי מעורבות** (CPE, cost per engagement) הוא מודל שבו משלם המפרסם לגורם המציג פרסומת מטעמו כאשר משתמש מעורב בצורה מבוקשת כלשהי בפרסומת. שיטה זו דומה לתשלום לפי פעולה (CPA). "מעורבות" (engagement) יכולה להיות פעולה, אינטראקציה או זמן שמוקדש לצפייה בפרסומת או במידע.

דוגמאות אופייניות ל"מעורבות" מדידה שמפרסם יכול לרצות לשלם עליה היא אינטראקציה עם פרסומת המגיבה ללחיצה או להשהיה של הסמן עליה בחשיפת מידע נוסף, השתתפות במשחק או בסקר, צפייה בסרטון, במצגת, או הקדשת זמן לסיור מודרך וירטואלי המציג למשתמש מוצר או שירות.

קטגוריה:פרסום באינטרנט
עלות לחשיפה

בענף הפרסום באינטרנט, **עלות לחשיפה** (Cost per Impression; ראשי תיבות: CPI) או **עלות לאלף חשיפות** (Cost per Mille; CPM) היא שיטת התקשרות בין מפרסם לפלטפורמת פרסום אינטרנטית, שבה גובה הפלטפורמה תשלום מהמפרסם על כל חשיפה שמקבלת הפרסומת (CPI) או על כל 1,000 חשיפות (CPM). פרסום לפי חשיפה קיים באתרי המדיה החברתית, כגון פייסבוק, אינסטגרם, יוטיוב וטוויטר, ובפלטפורמות אחרות, כגון גוגל אדסנס.

תמחור לפי מספר החשיפות דומה, יותר משיטות תמחור מקובלות אחרות במדיה הדיגיטלית, לשיטות הנהוגות במדיה המסורתית (בעיתונות המודפסת, בטלוויזיה וברדיו), שם בדרך כלל מבוסס מחיר הפרסום על הערכה של גודל הקהל שייחשף לפרסומת.

בעוד ש-CPI או CPM מקובלים בפרסום במודעות רגילות (עם טקסט או תמונה), בפרסום באמצעות וידאו המדד המקובל הוא CPV (מחיר לצפייה, Cost per view).

בעיות בשיטת התשלום לפי מספר חשיפות כוללות בעיות מדידה, אפשרות להונאה ובעיות בהגדרת "חשיפה". בעיית ההונאה נובעת מן האפשרות שמפעילי האתרים המציגים את הפרסומות ינסו לנפח את רווחיהם על ידי הגדלה מלאכותית של מספר הפעמים שבהן נטענת פרסומת.

בעיות המדידה וההגדרה בשיטת CPI קשורות אלה באלה. הן עלולות להתעורר, למשל, במקרים שבהם משתמש מרענן את הדף שהוא צופה בו, או עובר בין דפים שבהם מוצגת אותה הפרסומת. ספירת כל טעינה של אותה הפרסומת כחשיפה נוספת עלולה להיות לא רצויה למפרסם, ולכן מתעורר הצורך להגדיר אם חשיפות חוזרות ונשנות של אותו המשתמש לאותה הפרסומת ייחשבו לאותה חשיפה. אם לא, נחוצים מעקב וסינון אשר יבדילו בין חשיפות חדשות וחוזרות או בין חשיפות לעיני משתמשים שונים.

שאלות דומות מתעוררות בנוגע לפרסומות שאמנם נטענות יחד עם דף מסוים, אך בשל מצב הגלילה של הדף אינן נחשפות לעיני המשתמש. מלבד הצורך באמצעים טכניים לזיהוי המצבים האלה, גם במקרה זה נחוצה הגדרה של חשיפה. העדר הגדרות מוסכמות בכלל ענף הפרסום מהווה בעיה. גופים מובילים בענף הפרסום, כמו ה-Interactive Advertising Bureau וה-Media Rating Council, פועלים לפיתוח סטנדרטים אחידים ולקדם את קבלתם. הגדרות שהוצעו על ידי ה-Media Rating Council לחשיפה של פרסומת רגילה הוא שלפחות 50% משטחה (או 30% משטחה כשמדובר בפרסומת גדולה) יהיה חשוף לעיני המשתמש למשך לפחות שנייה אחת. לגבי פרסומות וידאו ההצעה היא שלפחות 50% משטח הפרסומת יהיה גלוי לעיני המשתמש למשך לפחות שתי שניות.

ברבעון השני של שנת 2020, עלות לאלף חשיפות ברשתות עלו למפרסמים 4.33$ לכל פרסומת, כאשר מצופה כי בסוף השנה המחיר יעלה לסך של כ־6$.

## הערות שוליים

קטגוריה:פרסום באינטרנט
נמל התעופה הבין-לאומי של צ'יאנג ראי

**נמל התעופה הבין-לאומי של צ'יאנג ראי **(בתאית: **ท่าอากาศยานแม่ฟ้าหลวง เชียงราย**), הוא נמל תעופה בינלאומי הנמצא בעיר צ'יאנג ראי אשר בצפון תאילנד. הנמל ממוקם כ-10 קילומטרים ממרכז העיר. 

בשנת 2013 שירת הנמל יותר ממיליון נוסעים ו-10,000 טיסות. לנמל מתקנים גם לטיסות בינלאומיות אך מתקיימות בו טיסות בינלאומיות רק לקונמינג.

בשנת 2014 הודיעה חברת נמלי התעופה של תאילנד, כי בכוונתה להרחיב את נמל התעופה צ'יאנג ראי. התוכניות כוללות בניית מסלול הסעה נוסף וחנויות דיוטי פרי נוספות, ואולי גם הרחבת המסלול. פרויקט זה צפוי להסתיים בשנת 2030.

## חברות תעופה ויעדים

## קישורים חיצוניים

* 

צ'יאנג מאי
תשלום לפי לחיצה

**תשלום לפי לחיצה** (PPC, pay per click) הוא מודל פרסום באינטרנט שבו המפרסם משלם לבעל הפלטפורמה (כגון מנוע חיפוש, רשת חברתית או אתר אינטרנט) עבור כל לחיצה של משתמש על מודעה שפורסמה מטעמו. מודל זה נועד להניע תנועה ממוקדת לאתרים או דפי נחיתה, והוא נפוץ במיוחד בקמפיינים פרסומיים בגוגל, פייסבוק, אינסטגרם ופלטפורמות נוספות.במודל תשלום לפי לחיצה נדרש המפרסם לשלם רק כאשר המשתמש מבצע פעולת לחיצה על המודעה, וזאת בניגוד למודלים המסורתיים של עלות לחשיפה (CPI) או עלות לאלף חשיפות (CPM) בהם המפרסם משלם על כל חשיפה או אלף חשיפות של המודעה שלו, ללא קשר אם המשתמש לוחץ עליה או לא.

### סוגי מודלים
* תשלום קבוע לכל לחיצה: תמחור קבוע שנקבע מראש בין המפרסם לפלטפורמה.
* מודל מבוסס מכרז: הפלטפורמה עורכת מכרז בין מפרסמים על מילות מפתח. המיקום של כל מודעה נקבע לפי שילוב של הצעת המחיר ואיכות המודעה.
ה**מחיר ללחיצה** (CPC, cost per click) הוא הסכום שהמפרסם משלם על כל לחיצה על המודעה שלו במסגרת קמפיין בשיטת תשלום לפי לחיצה.

### שימושים נפוצים
* פרסום במנועי חיפוש – לדוגמה, Google Ads או Microsoft Advertising.
* פרסום ברשתות חברתיות – לדוגמה, פרסום בפייסבוק, פרסום באינסטגרם, או פרסום ב-LinkedIn.
* שיווק שותפים ואתרי תוכן המשתמשים ברשתות כמו אאוטבריין או טבולה.

### יתרונות
* שליטה בתקציב – תשלום רק עבור תוצאה (לחיצה בפועל).
* מיקוד מדויק – אפשרות לפנייה לקהל יעד ממוקד לפי מיקום, תחומי עניין, גיל, מילות מפתח ועוד.
* מדידה ואופטימיזציה – ניתן למדוד החזר על השקעה (ROI) ולבצע שיפורים שוטפים.

### חסרונות
* הונאת לחיצות (Click Fraud) – לחיצות מזויפות או חוזרות ממקורות לא רלוונטיים, לעיתים על ידי מתחרים או בוטים. פלטפורמות הפרסום ובראשן גוגל מודעות לבעיה הזו, ומציעות פתרונות למניעת זיופים.
* תחרות על מילות מפתח – עלויות גבוהות במיוחד במונחים תחרותיים.
* תלות בפלטפורמות – שינויים באלגוריתם או במדיניות של פלטפורמות פרסום עלולים להשפיע על ביצועי הקמפיין.

### מדדי איכות
פלטפורמות פרסום רבות, ובעיקר Google Ads, משתמשות במדד הקרוי **ציון איכות** (Quality Score), אשר בוחן את הרלוונטיות של המודעה, דף הנחיתה ושיעור הלחיצות (CTR). ציון גבוה עשוי להפחית את עלות הלחיצה ולשפר את מיקום המודעה.

## ראו גם
* שיעור לחיצה
* שיווק באינטרנט
* עלות לחשיפה
* הונאת קליקים

## הערות שוליים

קטגוריה:פרסום באינטרנט
קטגוריה:שיווק באינטרנט
קטגוריה:מסחר אלקטרוני
נמל התעופה הבין-לאומי של קו סמוי

**נמל התעופה הבין-לאומי של קו סמוי** (בתאית: **ท่าอากาศยานนานาชาติสมุย**), הוא נמל תעופה בין-לאומי הנמצא באי סמוי שבתאילנד. הנמל נבנה בין השנים 1982 ל-1989 והוא בבעלות פרטית של חברת בנגקוק איירווייז.

נמל התעופה סמוי שונה מרוב נמלי התעופה בכך שאין בו אזורים בתוך מבנים, למעט חנות מזכרות. הוא הנמל השישי מבחינת עומס בתאילנד, ועוברים בו יותר ממיליון נוסעים בשנה. בנמל שני טרמינלים, האחד לטיסות פנים והשני לטיסות בינלאומיות.

## תאונות
* ב-21 בנובמבר 1990 התרסק מטוס בומברדיה דאש 8 של בנגקוק איירווייז, בעת שניסה לנחות בנמל התעופה בגשם כבד וברוחות עזות. כל 38 הנוסעים ואנשי הצוות נהרגו.
* ב-4 באוגוסט 2009 החליק מחוץ למסלול הטיסה, מטוס ATR 72 בטיסה 266 של בנגקוק איירווייז. אחד הטייסים נהרג.

## קישורים חיצוניים

## הערות שוליים

סמוי
שיעור לחיצה

**שיעור לחיצה** (**CTR**, click-through rate) הוא מדד מקובל להצלחה של קמפיין פרסום מקוון. הוא מבטא את היחס בין מספר החשיפות שמקבלת פרסומת לבין מספר הלחיצות עליה. לפי מדד זה, הפרסום נחשב לאפקטיבי יותר ככל ששיעור הלחיצה על פרסומת גדול יותר. על פי רוב ניתן ערך ה-CTR באחוזים. לדוגמה, אם על כל מאה חשיפות לפרסומת היא מקבלת לחיצה אחת, ה-CTR שלה הוא 1%.

מדידת ה-CTR היא תוצאה של הצורך של המפרסמים להבין את תגובת המשתמשים למסרים המוצגים להם. בהיעדר יכולת להעריך במדויק את התגובה הרגשית ואת ההשפעה של המסר על המשתמש, שיעור הלחיצה מפורש כביטוי כמותי מדיד של הצלחתה של פרסומת לעורר במשתמש עניין. מטרתם של מפרסמים (שמטרותיהם מסחריות או אחרות) היא כמעט תמיד לגרום למשתמש לעשות פעולה כלשהי: לקנות מוצר או שירות, להירשם או למסור מידע, להשתמש בשירות כלשהו, להוריד תוכנה, להיחשף לתוכן כלשהו, וכדומה. לחיצה על פרסומת המביאה אותם ליעד המבוקש או לעשיית הפעולה הרצויה פירושה שהחשיפה לפרסום הצליחה לסקרן או לעניין את המשתמש.

במהלך השנים ירד שיעור הלחיצה על פרסומות באינטרנט. המשתמשים למדו להתעלם מפרסומות שהם רואים (תופעה הנקראת "עוורון באנרים"). כיום שיעור לחיצה של למעלה מאחוז אחד על באנר נחשב לגבוה. אך שיעור הלחיצה הרצוי (ובהתאם לכך התגמול שמוכנים המפרסמים תמורת הלחיצות) תלוי בגורמים שונים. לדוגמה, שיעור לחיצה גבוה אשר אינו מוביל בסופו של דבר למכירה הוא מצב פחות רצוי למפרסמים משיעור לחיצה נמוך יותר אך עם שיעור גבוה יותר של מכירות בעקבות הלחיצות שהפרסום מצליח להשיג.

שיעור לחיצה גבוה יותר מושג כאשר הפרסום נעשה באתר המושך קהל יעד מוגדר המתעניין בנושא הפרסום. לדוגמה, פרסום של מוצר לרכב צפוי להשיג שיעור לחיצה גבוה יותר באתר העוסק ברכב מאשר באתר כללי או העוסק בנושא אחר לגמרי. פרסום במנועי חיפוש מניב שיעור לחיצה גבוה ככל שהוא רלוונטי למונחי החיפוש ולכוונות החיפוש של המשתמש, וככל שהפרסומת נראית אינפורמטיבית יותר. לדוגמה, כאשר בעקבות חיפוש מקבל המשתמש פרסום המציע בדיוק את המוצר שאותו חיפש, או פרטים שימושיים על אודות עסק המוכר אותו, שיעור הלחיצה נוטה להיות גבוה.

השימוש ב-CTR אינו מוגבל רק לאתרי אינטרנט. הוא נכון ללחיצות באפליקציות למכשירים ניידים ובמיוחד למדידת הצלחה של דיוור אלקטרוני שיווקי. גם במקרים אלה מושפע שיעור הלחיצה מגורמים שונים, ביניהם השעה והיום בשבוע, מאפייני קהל הנמענים ומידת ההומוגניות שלהם, ניסוח וצורת ההבלטה של הקישור, ורבים אחרים.

## קישורים חיצוניים
*מאמר בנושא קידום ממומן מול קידום אורגני המסביר ביתר הרחבה את המושג CTR ואיך יש להסתכל על הדברים כמערכת שלמה.

קטגוריה:פרסום באינטרנט
קטגוריה:התנהגות צרכנית
מעבר גרימזל

**מעבר גרימזל** (בגרמנית **Grimsel Pass**) הוא מעבר הרים המחבר בין עמק הזלי (החלק העליון של עמק נהר ארה) ועמק הרון בגובה של 2,164 מטר מעל פני הים ברכס האלפים הברניים בגבול הקנטונים ברן וואלה בשווייץ.

מכיוון שנהר ארה הוא יובל של נהר הריין, מעבר גרימזל הוא בעצם נקודת החיבור היבשתית בין הים הצפוני והים התיכון.

במעבר עובר כביש סלול באורך 38 קילומטר המחבר בין העיירה מירינגן (Meiringen) שבאזור אינטרלאקן בקנטון ברן והכפר גלטש (Gletsch) שברשות המקומית אוברגומס בקנטון ואלה.

הכביש סגור בין החדשים אוקטובר ומאי עקב הצטברות שלגים, נעשים מאמצים על ידי הרשויות לצמצם את סגירת הכביש במידת האפשר והן מפעילות מספר אמצעים לפינוי הכביש לשם כך.

מעבר גרימזל הוא חלק ממסלול ארה שהוא אחד משמונת מסלולי הטיול הלאומיים של שווייץ.

המעבר היה מספר פעמים חלק ממסלול מרוץ האופניים טור דה סוויס.

## קישורים חיצוניים

250px|ממוזער|ימין|מבט ממעבר גרימזל אל הכפר גלטש ומעבר פורקה
* מצב מזג האוויר העכשוי במעבר גרימזל
* תיאור המעבר עבור רוכבי אופניים בצירוף תמונות
* תמונות מהמעבר קיץ 2011

800px|ממוזער|מרכז|מראה פנורמי של מעבר גרימזל ואגם גרימזל

קטגוריה:האלפים הברניים: מעברי הרים
קטגוריה:ברן (קנטון): גאוגרפיה
קטגוריה:ואלה: גאוגרפיה
קטגוריה:הרמה הברנית: מעברי הרים
זרח אלתר מושלי

**זרח אלתר מושלי** (1850, פולין - 23 ביוני 1919, ארץ ישראל) היה שען, ממייסדי שכונת נווה צדק. מושלי התקין את השעונים במגדל השעון ביפו.

## ביוגרפיה
זרח אלתר מושלי נולד ב-1850 בעיירה בנפת פלאווי שבפלך לובלין בפולין. אביו היה אברהם אליעזר מושלי. ב-1857 עלתה משפחתו ארצה והתיישבה בירושלים. תחילה למד בצפת ובירושלים והתפרנס מכספי החלוקה, אך לאחר זמן מה החליט לפרנס את עצמו ולמד את מקצוע השענות. ב-1874 עבר ליפו והחל לעסוק במקצוע אותו למד. יחד עם השען מוריס שיינברג, טיפל בהתקנת השעונים במגדל השעון ביפו. 

ב-1887 היה בין מייסדי שכונת נווה צדק. בערוב ימיו סייע לבנו לנהל פרדס בפתח תקווה.

נישא ב-1865, כשהיה בן 15, ליוכבד בובא ממשפחת פישמן מצפת. 

מושלי נפטר ב-1920 ונקבר בבית הקברות טרומפלדור בתל אביב.

## חיים אישיים
היה נשוי ליוכבד בובא (לבית פישמן) ולזוג נולדו ארבעה ילדים:

* יעקב - מהנדס מכונות.
* מרדכי.
* אסתר.
* שרה - הייתה נשואה לאבא נאמן.

לאחר מותה של יוכבד בובא (ב-10 באוקטובר 1887) נישא מושלי בשנית להניה רומאן.

## לקריאה נוספת
* יעקב מרקל, **הפנתיאון של תל אביב**, הוצאת רחל, 2002

## קישורים חיצוניים
* 
* זרח אלתר מושלי באתר חברא קדישא ת"א
* פתח דבר, מאין באתי: אבותי ואימהותי באתר של רות בן ישראל
* אגדת זורח אלתר ויוכבד מושלי, סיפור רביעי: הצעיף השחור באתר של רות בן ישראל
* ר' אברהם אליעזר מושלי באתר "תולדות ושורשים - עצי משפחה"

## הערות שוליים

קטגוריה:נווה צדק: אישים
קטגוריה:יפו: אישים
קטגוריה:מייסדי שכונות בארץ ישראל
קטגוריה:תל אביב-יפו: מייסדי שכונות
קטגוריה:אנשי עליות קדומות לארץ ישראל
קטגוריה:אישים הקבורים בבית הקברות טרומפלדור
קטגוריה:משפחת מושלי
קטגוריה:עולים לארץ ישראל בשנים 1800–1881
קטגוריה:ארץ-ישראלים שנולדו ב-1850
קטגוריה:ארץ-ישראלים שנפטרו ב-1919
הקו האדום (ספר)

**הקו האדום** (באנגלית: **The Thin Red Line**) הוא רומן מאת ג'יימס ג'ונס, אשר היה חייל בחיל הרגלים האמריקני בזמן מלחמת העולם השנייה. ג'ונס שירת ברגימנט החי"ר ה-27 באוגדה ה-25, לחם ואף נפצע בקרב גוודלקנל. הספר, שראה אור ב-1962, עוסק בפלוגה בצבא האמריקני בקרב גוודלקנל. הספר תורגם לעברית בידי מרים קראוס בשנת 2001. שם הספר נגזר מן הביטוי "**הקו האדום הדק**", שמקורו בקרב בלקלווה שנערך במהלך מלחמת קרים בשנת 1854. פעולתם של חיילים סקוטים אדומי מדים, עליהם פיקד קולין קמבל תוארה על ידי עיתונאי כ"פס אדום דק שבקצהו קו של פלדה" ("thin red streak tipped with a line of steel") ולאחר מכן תוארה בפואמה מאת רודיארד קיפלינג, "Tommy", כ"קו אדום דק של גיבורים" ( "the thin red line of 'eroes").
## עלילה
הרומן מספר את סיפורה של פלוגה ג' שבחיל הרגלים האמריקני החל מהגעתה לחוף האי גוודלקנל בנובמבר 1942 ועבור בנתיב הקרבות של הפלוגה. הספר מציג את המתח בין מפקד הפלוגה, קפטן ג'יימס שטיין, למפקד הגדוד, שאינו מכיר במצוקות הלוחמים שבשטח, ומתאר את מוראות המלחמה.

## עיבוד לקולנוע
בשנת 1998 עובד הספר לקולנוע על ידי טרנס מאליק. הסרט היה מועמד לשבעה פרסי אוסקר.
## קישורים חיצוניים
* דף הספר באתר סימניה.
* 
## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:ספרות מלחמת העולם השנייה
קטגוריה:ספרים אמריקאיים
קטגוריה:רומנים (סוגה ספרותית)
קטגוריה:ספרי 1962
קטגוריה:אי-אלימות באמנות
קטגוריה:ספרי זמורה ביתן
סיידוף

**סיידוף** או **סעידוף** הוא שם משפחה ממוצא בוכרי.

קטגוריה:שמות משפחה
מחלף שער מוריה

**מחלף שער מוריה** הוא מחלף המחבר את כביש 1 וכביש 333 בירושלים. בתחילת העשור הראשון של המאה ה-21 החלו עבודות לסלילת תוואי חדש לכביש 1 דרך צפון ירושלים ששמו "דרך יצחק שמיר", בעוד התוואי הישן משמש ככניסה למרכז העיר. פיצול התוואי הישן מהתוואי החדש נבנה כמחלף "T" חלקי בסמוך למחלף מוצא המקורי. גשר ארוך וגבוה מקשר אל התוואי הישן, בעוד הכניסה לתוואי החדש עוברת מתחת לגשר. המחלף נפתח לתנועה בשנת 2007. בעבר נחשב כחלקו המזרחי של מחלף מוצא, למרות שהוא מרוחק כקילומטר מזרחה ממחלף מוצא.

בסמוך למחלף זה עובר ערוצו של נחל שורק, באזור המכונה עמק הארזים.

במהלך 2021 שונו הסדרי התנועה במחלף שער מוריה, כך שהנתיבים השמאליים מובילים לתוואי עמק הארזים, והנתיבים הימניים מפנים לשדרות בן-גוריון, שסומן בתור כביש 333. נתיב התחבורה הציבורית שנבנה במחלף נשאר בצידו השמאלי של הכביש, ומחובר ישירות לשדרות בן-גוריון.

## גלריה

1 9 Interchange Jerusalem.jpg|הגשר המפצל בין תוואי כביש 1 הישן לתוואי החדש במחלף מוצא
A1 Arazim 031.jpg|המחלף מעמק הארזים (פברואר 2009)

## קישורים חיצוניים

קטגוריה:כביש 1: מחלפים
קטגוריה:ירושלים: צמתים ומחלפים
קטגוריה:עמק הארזים
טורנדו מוצרי צריכה

**טורנדו מוצרי צריכה בע"מ**, המוכרת במותג **טורנדו**, היא חברה פרטית ישראלית, העוסקת ביבוא, שיווק והפצה של מערכות מיזוג אוויר. החברה נוסדה בשנת 1992, על ידי האחים רונן ועודד בזזי, שהקימו בשנת 1988 את רשת "ענק המזגנים". מטה החברה שוכן בפארק התעשייה אפק, ראש העין.

## היסטוריה
בשנת 1989 הקימו רונן ועודד בזזי את רשת “ענק המזגנים” ולאחר מכן, הקימו בשנת 1992 את חברת טורנדו מוצרי צריכה בע"מ. החברה התרחבה לרשתות נוספות, “עולם המיזוג” (בשנת 2000) ו”מיזוג נטו” (בשנת 2002) והושק המותג "טורנדו".

בשנת 2005 חתמה החברה הסכם הפצה בלעדי עם Midea.

## מוצרים
החברה משווקת מזגני אוויר במגוון דגמים. בשנות ה-90 מזגני החברה יוצרו במפעל בישראל. כיום מזגני החברה מיוצרים בסין. עד שנת 2014 יוצרו על ידי קבוצת מידאה. ולאחריה, הייצור עבר לקבוצת הייסנס, כאשר חלקים מסוימים מיוצרים ביפן.

בשנת 2002 הושק המותג "טורנדו". לחברה שני מותגים נוספים בבעלותה בתחום המיזוג: "SAGA" ,"ISKA", "KORI" ו-"SUMO".

בשנת 2021 החלה קבוצת טורנדו לשווק את מותג המזגנים היפני "מיצובישי Heavy" מתוצרת מיצובישי תעשיות כבדות .

בשנת 2024 הושק המותג OX של קבוצת AUX.

## פרזנטורים וקמפיינים
עם הפרזנטורים של המותג נמנית רותם סלע (2017–2022). החל משנת 2022 משמשת נעמי לבוב כפרזנטורית החברה. בשנת 2025 הופיע בתשדיר פרסומת של החברה אליהו יוסיאן, יליד איראן ופרשן בערוץ 14 שהתפרסם באמירותיו הקיצוניות. בתגובה לסערה שנגרמה בעקבות הבחירה ביוסיאן, דחה מנכ״ל ובעלי החברה רונן בזזי את הטענות כלפי החברה וטען שהקמפיין הומוריסטי.. ביוני 2025, לאחר שיוסיאן פרסם פוסט שנאה קיצוני נגד אהרן ברק, הביעה החברה זעזוע מהפרסום והדגישה כי הוא חוצה את גבולות השיח הלגיטימיים והודיעה כי לא יעשה שימוש בפרסום שכולל את השתתפותו.

## קישורים חיצוניים
* 
*  

## הערות שוליים

קטגוריה:חברות יבוא ישראליות
קטגוריה:ישראל: חברות פרטיות
קטגוריה:ישראל: חברות שהוקמו ב-1992
ברימאג

**ברימאג**, בשמה המלא ברימאג דיגיטל אייג' בע"מ, היא חברה ישראלית העוסקת ביבוא, שיווק והפצה של מכשירי חשמל ביתיים ובמתן שירותי אחריות ותיקונים למוצרים אלה. החברה מייבאת, משווקת ומפיצה בישראל מוצרים מתוצרת יצרנים שונים ובהם: KENWOOD LG BEKO V-ZUG ו-BABYLISS.

## היסטוריה
החברה התאגדה בשנת 1993 כחברה פרטית, אשר רכשה פעילויות ומיזגה לתוכה חברות ותיקות. בשנת 2005 הונפקו מניות החברה בבורסה של תל אביב. לאחר ההנפקה התרחבה פעילות החברה והיא מחזיקה כיום ב-50% בחברת ישפאר מוצרי צריכה בע"מ, יבואנית מוצרי האלקטרוניקה הבידורית הביתית תחת המותגים SONY, LENCO וקו מוצרים לבנים תחת המותג LENCO. החברה מחולקת למחלקות מכירה על פי קטגוריות המוצר, לצידן פועל המטה התומך במבנה הארגוני בתחומים הבאים: לוגיסטיקה, כספים, ושירות. לחברה מרכזים לוגיסטיים בשטח של כ-20,000 מ"ר.

"ברימאג שירות", חברת בת שהוקמה ב-2001, פועלת באמצעות חמישה סניפים מרכזיים, ומפעילה עשרות תחנות שירות ברחבי הארץ.

## הערות שוליים

קטגוריה:חברות יבוא ישראליות
קטגוריה:ישראל: חברות שהוקמו ב-1993
קטגוריה:חברות הנסחרות בבורסה לניירות ערך בתל אביב
דרשונישוק

**דרשונישוק** (בליטאית: **Darsūniškis**, דרסונישקיס; ביידיש: **דאַרשונישאָק**) היא עיירה במחוז קובנה בליטא, על גדת הנהר ניימן. בעיירה קיימים מרכז רפואי, בית ספר יסודי ומספר כנסיות, בהן כנסיית עלייתה של הבתולה מרים השמיימה, שנבנתה בשנת 1855 וכן מספר כנסיות נוספות שנבנו בסוף המאה ה-18. באזור אתר נוף המהווה אתר מורשת מוגן, אתר שבתקופת מסעי הצלב הצפוניים היווה חלק ממערך ההגנה על היישוב, וכן מחצבים.

## תולדות העיירה
העיירה היא אחד היישובים העתיקים בליטא. במקורות גרמניים - כרוניקות של המסדר הטבטוני משנת 1365 - מוזכר שמה כ-Dirsunen. במאה ה-14 הייתה העיירה אחד מיעדיהם של מסעי הצלב הצפוניים, ובמהלך קרבות באזור נשרפה הטירה המקומית.

במאה ה-15 הוקמה במקום כנסייה ואוכלוסיית היישוב גדלה. במאה ה-16 הפך היישוב למרכז מסחר ואומנות, עקב הימצאו על הדרך בין קובנה ופוני (Puni), והתקיימו בו כיכר שוק ואכסניה. בסוף המאה ה-17 נשרפה הכנסייה ונבנתה שוב, אך בעת הפלישות השוודיות שרפו אותה הפולשים. מיקומה של העיירה על הנהר נמן סייע לשיקומה כעיירת מסחר, בין היתר לשם סחר בעצים בין אזור האיחוד הפולני-ליטאי לבין אזור גרמניה.

בסוף המאה ה-18 נבנה בעיירה בית ספר קהילתי והוקנו לה זכויות מגדבורג. בתקופה זו מנתה העיירה כמה עשרות משפחות. תושבי העיירה שוחררו מחובת הצמיתות והורשו לנוע בחופשיות אל מחוץ לתחומיה. בשנת 1868 נמנו בעיירה 668 תושבים, מהם 303 יהודים. עוד היו בעיירה מספר חנויות ופונדקים, ורבים מתושבי העיירה עסקו במסחר.

במלחמת העולם השנייה שרפו הגרמנים הפולשים את העיירה. בתקופת השלטון הקומוניסטי בעיירה התקיימה בעיירה חווה קולקטיבית.

## יהודי דרשונישוק
בין מלחמות העולם ישבו בדרשונישוק כ-120 יהודים. עם הכיבוש הסובייטי בשנת 1939 דוכאה הפעילות הפוליטית היהודית בעיירה, ולאחר הכיבוש בידי הגרמנים הוקם בעיירה גטו בו נכלאו יהודי עיירות סמוכות. 
באוגוסט 1941 רצחו ליטאים את הגברים היהודים מדרשונישוק ועד תחילת ספטמבר נרצחו גם יתר יהודי העיירה.

## קישורים חיצוניים

* 
* 
* 

קטגוריה:ליטא: עיירות יהודיות
קטגוריה:ליטא: יישובים 
קטגוריה:מחוז קובנה
אבן אלכסנדר

**אֶבֶּן אלכסנדר** השלישי (באנגלית: **Eben Alexander III**; נולד ב-11 בדצמבר 1953) הוא רופא מנתח אמריקני המתמחה בנוירוכירורגיה וסופר. 

## קריירה

אלכסנדר משמש  כמרצה בין השאר באוניברסיטת הרווארד, אוניברסיטת מסצ'וסטס, ואוניברסיטת וירג'יניה.

## ספריו
### הוכחה לגן עדן
בשנת 2012 יצא לאור רב המכר הראשון שלו, "הוכחה לגן עדן" (Proof of Heaven: A Neurosurgeon's Journey Into the Afterlife), בו הוא מתאר חוויית סף מוות שעבר בשנת 2008 שאירע בזמן שהיה בתרדמת כתוצאה מדלקת קרום המוח, וכיצד הפכה חוויה זו את גישתו הספקנית, בעיקר בנושא החיים שלאחר המוות. בספרו, שעורר גלי תהודה רבים ברחבי ארצות הברית, עקב היותו של אלכסנדר מדען מוערך בתחום חקר המוח האנושי, טוען אלכסנדר כי המדע יכול להוכיח את קיומו של גן העדן וכן כי הוא יודע שאף יעשה זאת. ההצלחה המסחררת של ספרו זיכתה אותו בשלל תגובות ופרסומים מגילויי תמיכה ועד ביקורות קשות, וכן ראיונות בכלי תקשורת כגון בניו יורק טיימס ובתוכניות מובילות כגון של אופרה וינפרי, של לארי קינג ושל דיאן סויר.

נכון ל 21 בספטמבר 2014, היה הספר ברשימת רבי המכר של הניו יורק טיימס 97 שבועות ברציפות. הצלחתו לא שמורה רק לארצות הברית; הוא תורגם לכ-40 שפות שונות על אף היותו חדש.

בספר אלכסנדר מסביר כי בניגוד לדעה הרווחת, המוח אינו מייצר מודעות אלא הוא מתפקד למעשה כמסנן של מודעות גבוהה יותר, ועל ידי כך מייצר את המודעות האינדיבידואלית והמוגבלת של המחשבה האנושית. בנוסף מסביר אלכסנדר כי חיבור למודעות הגבוהה יותר הוא נחלת הכלל וניתן להשגה.
### המפה של גן עדן
ההצלחה של ספרו הראשון הייתה גדולה עד כדי כך שספרו השני, "המפה של גן עדן" (Map of Heaven) אשר יצא לאור באוקטובר 2014 היה לרב מכר כבר באותו חודש.

אלכסנדר מסביר בספרו כי ההבנה הנוכחית שלנו את המוח האנושי  מפני ש

## ספריו בעברית
* הוכחה לגן עדן, ידיעות ספרים, 2013

## קישורים חיצוניים
* 
* 

## הערות שוליים

קטגוריה:בוגרי אוניברסיטת קרוליינה הצפונית בצ'אפל היל
קטגוריה:בוגרי בית הספר לרפואה באוניברסיטת דיוק
קטגוריה:חוויות סף מוות
קטגוריה:גן עדן
קטגוריה:סופרים אמריקאים
קטגוריה:כירורגים אמריקאים
קטגוריה:נוירוכירורגים
קטגוריה:מוות קליני
קטגוריה:חוקרי חוויות סף מוות
קטגוריה:אמריקאים שנולדו ב-1953
יניצה קוסטליץ'

**יניצה קוסטליץ**' (בקרואטית: **Janica Kostelić**; נולדה ב-5 בינואר 1982 בזגרב) היא גולשת אלפינית קרואטית, אלופה אולימפית בעלת 6 מדליות, מהן 4 זהב ואלופת עולם בעלת 5 מדליות זהב. היא הגולשת האלפינית הראשונה בהיסטוריה הן לגברים והן לנשים שזכתה ב-4 מדליות באולימפיאדה אחת והגולשת האלפינית האישה הראשונה בהיסטוריה שזכתה ב-3 מדליות זהב באולימפיאדה אחת (סולט לייק סיטי 2002).

קוסטליץ' זכתה ב-30 ניצחונות במסגרת גביע העולם ו-3 פעמים בגביע העולם הכללי (2001, 2003 ו-2006). היא זכתה לכבוד לשאת את דגל קרואטיה בטקס הפתיחה ב-3 אולימפיאדות חורף (נאגנו 1998, סולט לייק סיטי 2002 וטורינו 2006).

קוסטליץ' זכתה 8 פעמים בתואר ספורטאית השנה בקרואטיה (1997–2002, 2004–2005). בשנת 2006 זכתה בפרס הספורט העולמי של לוריוס לספורטאית השנה

אחיה הבכור, איוויצה קוסטליץ' אף הוא גולש אלפיני מצטיין, בעל 4 מדליות כסף אולימפיות, אלוף עולם ואלוף גביע העולמי הכללי (2011).

## דירוג עונה בגביע העולם

## קישורים חיצוניים

* 

* יניצה קוסטליץ', באתר הפדרציה הבינלאומית לסקי 
* 

קטגוריה:גולשות סקי קרואטיות
קטגוריה:נושאי דגל קרואטיה באולימפיאדה
קטגוריה:אלופים אולימפיים מקרואטיה
קטגוריה:זוכי פרס לוריוס: ספורטאית השנה
קטגוריה:אלופות אולימפיות: גלישת סקי
קטגוריה:גולשי סקי אלפיני באולימפיאדת נאגנו (1998)
קטגוריה:גולשי סקי אלפיני באולימפיאדת סולט לייק סיטי (2002)
קטגוריה:גולשות סקי אלפיני באולימפיאדת טורינו (2006)
קטגוריה:זוכות מדליית כסף אולימפית: גלישת סקי
קטגוריה:קרואטיות שנולדו ב-1982
איתי רייכר

**איתי רייכר** (נולד ב-10 באוקטובר 1977) הוא תסריטאי, מפיק טלוויזיה ופרסומאי ישראלי, זוכה פרס האקדמיה הישראלית לטלוויזיה.

## קריירה
בשנת 2007 הצטרף כתסריטאי מרכזי לתוכנית הסאטירה ארץ נהדרת. כתב עבור תוכניות טלוויזיה רבות, בהן מסודרים, רד בנד ומועדון לילה.
יצר וכתב ביחד עם אילן שפלר את הסדרות אבודים באפריקה ואבודים באסיה ל-Yes Drama. בשנת 2014 יצר וכתב עבור הטלוויזיה החינוכית את "חלם בהלם", עיבוד מודרני לסיפורי הרשל'ה וחכמי חלם. כמו כן כתב רייכר פרסומות רבות, וכן טורי דעה לעיתונים "ישראל היום" ו"טיים אאוט".

בשנת 2021 כתב ביחד עם שלומי שבן ויעל רונן את המחזה "Slippery Slope" שעלה בתיאטרון הגורקי בברלין.

בשנת 2025 יצר עבור תאגיד השידור הציבורי את תוכנית הספרות "אתה חייב לקרוא את זה!" בה הוא משתתף גם כפאנליסט.

בוגר לימודי תואר ראשון בפסיכולוגיה והיסטוריה מאוניברסיטת תל אביב, ולימודי תואר שני בחינוך ותעודת הוראה מסמינר הקיבוצים. בנוסף לעיסוקו ככותב עובד גם כמורה להיסטוריה בבית הספר הגימנסיה העברית הרצליה.

## חיים אישיים
רייכר הוא בנו של יפתח רייכר-עתיר, שהיה מפקד מערך המבצעים המיוחדים.

מתגורר בתל אביב עם בת זוגו ענבל בוסיבא ולהם 2 ילדים.

## פרסים ומועמדויות

## קישורים חיצוניים

* 
* 
* 
* Itai Reicher, *Gorki*

## הערות שוליים

קטגוריה:חיילי גלי צה"ל
קטגוריה:תסריטאים ישראלים
קטגוריה:זוכי פרס האקדמיה לטלוויזיה: תסריטאים
קטגוריה:בוגרי אוניברסיטת תל אביב
קטגוריה:סגל גימנסיה הרצליה
קטגוריה:תל אביב-יפו: אישים
קטגוריה:ישראלים שנולדו ב-1977
טרנצ'טאון

250px|ממוזער|שמאל|רחוב בטרנצ'טאון
**טרנצ'טאון** (באנגלית: **Trenchtown** או **Trench Town**) היא שכונה במערב קינגסטון בירת ג'מייקה. מן השכונה צמחו הסגנונות המוזיקליים רגאיי, סקא ורוקסטדי ותנועת הראסטפארי. השכונה הייתה מקום מגוריו של בוב מארלי וחלק מחברי להקתו, The Wailers.

## מקור השם
במקום היה שטח מרעה שהשתייך למהגר אירי בשם דניאל פאואר טרנץ' (Daniel Power Trench) ונודע בשם טרנץ' פן (Trench Pen). השטח ננטש במאה ה-19 אך השם נשאר.

## היסטוריה
בשנות ה-30 של המאה ה-20 החלו כפריים רבים לזרום לקינגסטון בחיפוש אחר עבודה. הממשלה הקולוניאלית הבריטית הקימה על פני 200 אקר באזור טרנץ' פן שכונת דיור ציבורי ובה רחובות ישרים בתבנית שתי וערב. כל בלוק נבנה כחצר ציבורית גדולה וסביבה מבנים בני קומה אחת או שתיים. בחצר התקיימו שירותים משותפים כגון בית מרחץ ומטבח קהילתי. שיטת דיור זו זכתה לכינוי Government Yards of Trench Town ("חצרות הממשלה של טרנצ'טאון"). השכונה כללה גם מרפאה, בתי ספר (יסודי ותיכון), פארק ציבורי (Vin Lawrence Park), אולם תיאטרון (The Ambassador), תחנת כיבוי אש ומרכז תרבות וספורט YMCA (לגברים) ו-YWCA (לנשים).

בשנות ה-50 וה-60 פרחה בשכונה הענייה והצפופה תרבות רחוב שוקקת ויצירתית שכללה אימוץ נרחב של התורה הרסטאפארית וגיבוש סגנונות מוזיקליים, שהפכו אותה לאבן שואבת למפיקים מוזיקליים. כן התפתחה מאוד אמנות ציורי הקיר, כך שרבים מהכתלים היו מכוסים בכרזות מצוירות בנושאים פוליטיים וחברתיים כגון גאווה שחורה, צבעי הפאן-אפריקאיות, תמונות מנהיגים (בפרט מרקוס גארבי והיילה סלאסי, קיסר אתיופיה), לגליזציה של מריחואנה וכדומה.

בעת מסעות הבחירות האלימים שאפיינו את ג'מייקה ב-שנות ה-70 של המאה ה-20 הפכה השכונה למפוצלת בין תומכי מפלגת העם הלאומית (PNP) מצפון לרחוב 7 לתומכי מפלגת הלייבור של ג'מייקה (JLP) שמעוזם היה מדרום לרחוב 7. הרחוב עצמו היה לשדה קרבות רחוב בין הקבוצות היריבות. הפיצול הפולטי, הקיטוב והאלימות גרמו להתדרדרות השכונה, לבריחת כוחות חזקים והפסקת פעולם של שירותים ממשלתיים.

את מקומם של שירותים ציבוריים וממשלתיים תפסו יוזמות קהילתיות כגון מרכז הקריאה (ספרייה ציבורית ומרכז לימוד) ומרכז המורשת התרבותית ((The Trench Town Culture Yard (TTCY; חצר התרבות של טרנצ'טאון) שנפתח בשנת 2006 כמרכז מבקרים לשימור והצגת תרבותה ומורשתה הייחודיים של השכונה.

השכונה מוזכרת בכמה משיריו של מארלי, בהם "Trenchtown", "Natty Dread", "Trenchtown Rock" ו-"No Woman, No Cry".

ב-2010 החלה ממשלת ג'מייקה בפרויקט שיקום פיזי וחברתי בטרנצ'טאון, במימון הבנק העולמי.

## קישורים חיצוניים

* אתר מרכז המורשת
** פרק ההיסטוריה
* הסרט התיעודי "נולד בטרנצ'טאון"
* 

## הערות שוליים

קטגוריה:קינגסטון
קטגוריה:רגאיי
קטגוריה:שכונות מצוקה
אנה וית

**אנה וית-פנינגר** (בגרמנית: **Anna Veith-Fenninger**; נולדה ב-18 ביוני 1989) היא גולשת אלפינית אוסטרית, אלופה אולימפית (סוצ'י 2014) ואלופת עולם בעלת 6 מדליות, מהן 3 זהב.

פנינגר זכתה ב-14 ניצחונות במסגרת גביע העולם ובשנים 2014 ו-2015 זכתה בגביע העולם הכללי. היא זכתה פעמיים ברציפות (2013 ו-2014) בתואר ספורטאית השנה באוסטריה.

## ביוגרפיה
פנינגר נולדה בהאליין וגדלה בכפר אדנט שליד זלצבורג.

באולימפיאדת ונקובר (2010) סיימה פנינגר פעמיים במקום 16, בסופר G ובתחרות משולבת ובמקום 25 בגלישה במורד.

### אלופת עולם
באליפות העולם בסקי אלפיני שנערכה בגרמיש-פרטנקירכן אוסטריה בשנת 2011 זכתה פנינגר בשתי מדליות, זהב וכסף. מדליית זהב, בתחרות משולבת ומדליית כסף, בתחרות הקבוצתית. נוסף לכך, היא סיימה במקום חמישי בסופר G ובמקום 17 בגלישה במורד.

באליפות העולם בסקי אלפיני שנערכה בשלדמינג אוסטריה בשנת 2013 זכתה פנינגר במדליית ארד בסלאלום ענק. נוסף לכך, היא סיימה במקום 11 בגלישה במורד.

### אלופה אולימפית
באולימפיאדת סוצ'י (2014) זכתה פנינגר בשתי מדליות, זהב וכסף. מדליית זהב, בסופר G ומדליית כסף, בסלאלום ענק. נוסף לכך, היא סיימה במקום 8 בתחרות משולבת.

באליפות העולם בסקי אלפיני שנערכה בביוור קריק קולורדו בשנת 2015 זכתה פנינגר ב-3 מדמליות, 2 זהב ו-1 כסף. מדליות זהב, בסופר G ובסלאלום ענק ומדליית כסף, בגלישה במורד. נוסף לכך, היא סיימה במקום רביעי בתחרות משולבת.

באולימפיאדת פיונגצ'אנג (2018) זכתה במדליית כסף בסופר G.

## דירוג עונה בגביע העולם

## קישורים חיצוניים

* 

קטגוריה:גולשות סקי אוסטריות
קטגוריה:אלופות אולימפיות: גלישת סקי
קטגוריה:גולשי סקי אלפיני באולימפיאדת סוצ'י (2014)
קטגוריה:אלופות אולימפיות מאוסטריה
קטגוריה:נושאי דגל אוסטריה באולימפיאדה
קטגוריה:גולשות סקי אלפיני באולימפיאדת פיונגצ'אנג (2018)
קטגוריה:גולשות סקי אלפיני באולימפיאדת ונקובר (2010)
קטגוריה:זוכות מדליית כסף אולימפית מאוסטריה
קטגוריה:זוכות מדליית כסף אולימפית: גלישת סקי
קטגוריה:ילידות 1989
קטגוריה:אוסטרים שנולדו ב-1989
לאונידה טונלי

**לאונידה טונלי** (באיטלקית: *Leonida Tonelli*; 19 באפריל 1885, גליפולי - 12 במרץ 1946, פיזה) היה מתמטיקאי איטלקי. טונלי נחשב ממייסדי התאוריה המודרנית של אנליזה פונקציונלית של פונקציות ממשיות, ונודע בעיקר בשל הוכחת משפט פוביני-טונלי ובשל פיתוח תכונת רציפות למחצה.

ב-1925 היה מבין החתומים על מניפסט האינטלקטואלים האנטי-פשיסטים.

## קישורים חיצוניים

קטגוריה:מתמטיקאים איטלקים במאה ה-19
קטגוריה:מתמטיקאים איטלקים במאה ה-20
קטגוריה:איטלקים שנולדו ב-1885
קטגוריה:איטלקים שנפטרו ב-1946
קנצ'נבורי

**קנצ'נבורי** (בתאית: **กาญจนบุรี**) היא עיירה במערב תאילנד. קנצ'נבורי היא בירת מחוז קנצ'נבורי. בשנת 2017 התגוררו בה 25,651 תושבים.

קנצ'נבורי נוסדה בסוף המאה ה-18, על ידי המלך ראמה הראשון על מנת לשמש כמוצב הגנתי כנגד מתקפה אפשרית מצד בורמה.

בשנת 1833, תחת שלטונו של המלך ראמה השלישי, עברה קנצ'נבורי כ-18 קילומטרים לדרום מזרח לאורך הנהר, ושם היא נמצאת עד היום.

## מיקום
קנצ'נבורי ממוקמת היכן שנהרות Khwae Noi ו-Khwae Yai מתמזגים לנהר Mae Klong. היא ממוקמת בקצה רכס הרים ולכן היא קרירה יותר ביחס למחוזות אחרים במרכז תאילנד. המרכזים המסחריים בעיר ממוקמים בשני חלקים עיקריים: מרכז העיר, שם נמצאים משרדים, חנויות וקניון, ואזור גדות הנהר בו ממוקמים עסקים.

כ-50 ק"מ מהעיר ממוקם הפארק הלאומי ארוואן שנוסד בשנת 1975.

## אקלים
האקלים בעיר הוא של סוואנה טרופית, החורפים יבשים וחמים מאוד. עונת המונסון נמשכת מחודש מאי ועד לחודש אוקטובר. הטמפרטורות עולות עד למקסימום בחודש אפריל, אז נמדדת טמפרטורה מרבית ממוצעת של 38.2 מעלות צלזיוס.

## מסילת המוות

בשנת 1942 הייתה קנצ'נבורי תחת שליטת היפנים, הצבא היפני החליט לבנות מסילת רכבת מצפון תאילנד אל תוך בורמה, שאליה פלש בראשית אותה שנה. המסילה, שנבנתה באופן חלקי לפני המלחמה, נועדה להתפרש מבנגקוק אל רנגון, והייתה אמורה לאפשר הזרמת אספקה לצבא היפני בבורמה. לצורך בניית יתרת המסילה גייסו היפנים צבא של עובדי כפייה. הוא מנה כ-180 אלף אזרחים מארצות בדרום-מזרח אסיה וכ-60 אלף שבויי מלחמה, אשר נפלו בשבי היפני במהלך הקרבות. קרוב למחציתם מתו במהלך הבניה כתוצאה ממחלות, תת תזונה ותאונות.

בהקשר לאירוע זה צולמו מספר סרטים מפורסמים: הגשר על הנהר קוואי, החזרה מנהר קוואי ואיש המסילה.

בקנצ'נבורי יש אנדרטה ושני מוזאונים לזכר ההרוגים וגם את בית הקברות הצבאי קנצ'נבורי.

## קישורים חיצוניים

* 
* 
* 

## הערות שוליים

קטגוריה:תאילנד: ערים
צלב משמר החופים

**צלב משמר החופים** (באנגלית: **Coast Guard Cross**) הוא העיטור השני בחשיבותו המוענק למשרתים במשמר החופים של ארצות הברית והוא מוענק עבור גבורה יוצאת דופן בפעילות במהלך שירותם. העיטור ניתן כאשר הפעולה אינה מצדיקה את מדליית הכבוד. העיטור נוסד בשנת 2010 וטרם הוענק מאז. 

## קריטריונים
קריטריונים להענקת העיטור:

צלב משמר החופים יוענק ליחידים אשר במהלך שירותם במשמר החופים התבלטו במעשה גבורה עילאי אשר אינו מצדיק הענקת מדליית הכבוד וכאשר הפעילות לא הייתה תחת פיקוד מחלקת הצי של ארצות הברית (במקרים אלו יוענק צלב הצי). מעשה גבורה זה: 

# התבצע במהלך פעולה נגד אויב ארצות הברית;
# התבצע במהלך מבצע צבאי במהלכו היה עימות עם כוח אויב או עם ארגון טרור בינלאומי; או
# התבצע בעת שירות בכוחות זרים ידידותיים המעורבים בעימות מזוין שבו ארצות הברית אינה צד לוחם.

## קישורים חיצוניים

*PUBLIC LAW 111–281—OCT. 15, 2010, נוסח החוק

קטגוריה:משמר החופים של ארצות הברית
קטגוריה:ארצות הברית: עיטורים
ויליאם מוריסון, ויקונט דונרוסיל הראשון

**ויליאם שפרד מוריסון, ויקונט דונרוסיל הראשון** (באנגלית: **William Shepherd Morrison, 1st Viscount Dunrossil**;  10 באוגוסט 1893 – 3 בפברואר 1961) היה מדינאי בריטי שכיהן כיושב ראש בית הנבחרים הבריטי וכמושל הכללי ה-14 של אוסטרליה.

## ראשית חייו
מוריסון נולד בסקוטלנד, התחנך בקולג' ג'ורג' ווטסון ולמד באוניברסיטת אדינבורו. במלחמת העולם הראשונה הוא התגייס לצבא הבריטי ושירת ברגימנט ארטילריה בצרפת. במסגרת זו הוענק לו עיטור הצלב הצבאי. ב-1919 הוא סיים את שירותו הצבאי בדרגת קפטן. ב-1929 הוא נבחר לבית הנבחרים הבריטי מטעם המפלגה השמרנית. בתקופות כהונתו כחבר הפרלמנט הוא זכה לכינוי "שייקס" (Shakes), בשל הרגלו לצטט מיצירותיו של ויליאם שייקספיר.

## קריירה פוליטית
למוריסון הייתה קריירה ארוכה כשר בממשלותיהם של ארבעה ראשי ממשלה (רמזי מקדונלד, סטנלי בולדווין, נוויל צ'מברלין ווינסטון צ'רצ'יל). בין התפקידים שבהם הוא כיהן היו: המזכיר הפרלמנטרי של התובע הכללי, המזכיר הפיננסי של שר האוצר, שר החקלאות והדיג, שר המזון, שר הדואר והשר לתכנון הכפר.

במהלך מסע הבחירות הכלליות בבריטניה (1945), תקף מוריסון את הסוציאליזם וטען שגם היטלר ומוסוליני החלו את דרכם כסוציאליסטים. ב-1947 הוא התנגד לרעיון של הנפקת תעודות זהות, שהיו נהוגות במהלך מלחמת העולם השנייה, בשל אמונתו שהן לא היוו כלי אפקטיבי לשליטה על פורעי חוק. ב-1951, עם שובם של השמרנים לשלטון, נבחר מוריסון לתפקיד יושב ראש בית הנבחרים.

## המושל הכללי של אוסטרליה
מוריסון כיהן כיושב ראש בית הנבחרים עד 1959, כאשר הוא הודיע שהוא לא יתמודד בבחירות הכלליות שנערכו באותה שנה ותחת זאת הוא יפרוש מסיבות בריאות. כפי שהיה נהוג לגבי יושבי הראש של בית הנבחרים, הוענק לו תואר ויקונט דונרוסיל. בהתחשב במצב בריאותו, הופתעו רבים לשמוע את ההכרזה על בחירתו לתפקיד המושל הכללי של אוסטרליה עם סיום תפקידו של סר ויליאם סלים. במקביל הוענק לו תואר אביר מפואר של מסדר מיכאל הקדוש וג'ורג' הקדוש. באותה תקופה הרעיון של מינוי בריטי לתפקיד המושל הכללי של אוסטרליה היה כבר לא פופולרי, אך ראש ממשלת אוסטרליה מטעם המפלגה הליברלית האוסטרלית, רוברט מנזייס, היה נחוש בדעתו לשמור על הקשרים עם בריטניה באופן זה, במיוחד שמוריסון היה סקוטי.

## מותו
מוריסון החל לכהן בתפקידו ב-2 בפברואר 1960. שנה ויום לאחר מכן, ב-3 בפברואר 1961, הוא מת באופן פתאומי בקנברה. הוא נקבר בכנסייה ההיסטורית על שם יוחנן המטביל בקנברה ועד היום הוא המושל הכללי היחיד של אוסטרליה שמת בעת כהונתו.

## קישורים חיצוניים

* David I. Smith, Dunrossil, first Viscount (1893–1961), Australian Dictionary of Biography

## הערות שוליים

קטגוריה:בוגרי אוניברסיטת אדינבורו
קטגוריה:המושלים הכלליים של אוסטרליה
קטגוריה:יושבי ראש בית הנבחרים הבריטי
קטגוריה:קצינים בריטים במלחמת העולם הראשונה
קטגוריה:מסדר מיכאל הקדוש וג'ורג' הקדוש: גבירות ואבירי הצלב הגדול
קטגוריה:מעוטרי הצלב הצבאי
קטגוריה:צ'נסלורים של דוכסות לנקסטר
קטגוריה:שרי החקלאות של בריטניה
קטגוריה:חברי הפרלמנט של הממלכה המאוחדת (1929–1931)
קטגוריה:חברי הפרלמנט של הממלכה המאוחדת (1931–1935)
קטגוריה:חברי הפרלמנט של הממלכה המאוחדת (1935–1945)
קטגוריה:חברי הפרלמנט של הממלכה המאוחדת (1945–1950)
קטגוריה:חברי הפרלמנט של הממלכה המאוחדת (1950–1951)
קטגוריה:חברי הפרלמנט של הממלכה המאוחדת (1951–1955)
קטגוריה:חברי הפרלמנט של הממלכה המאוחדת (1955–1959)
קטגוריה:חברי המועצה המלכותית
קטגוריה:ויקונטים בריטים
קטגוריה:בריטים שנולדו ב-1893
קטגוריה:בריטים שנפטרו ב-1961